b'\n_START_ARTICLE_\nFC Viikkarit\n_START_SECTION_\nHistoria\n_START_PARAGRAPH_\nJoukkue perustettiin vuonna 2007 tuolloin Veikkausliigassa pelanneen FC Viikinkien reservijoukkueeksi. Joukkueen nimeksi tuli FC Viikingit/2, ja se pelasi ensimm\xc3\xa4iset kautensa Helsingin ja Uudenmaan piirin Kolmosessa. Kausina 2007\xe2\x80\x932011 joukkue oli Kolmosen keskikastia ja sijoittui sarjassa sijoille 5\xe2\x80\x939. Kaudeksi 2012 seura ryhtyi panostamaan kakkosjoukkueeseen entist\xc3\xa4 enemm\xc3\xa4n. Yhteisty\xc3\xb6t\xc3\xa4 edustusjoukkueen, kakkosjoukkueen ja juniorijoukkueiden v\xc3\xa4lill\xc3\xa4 lis\xc3\xa4ttiin, ja kakkosjoukkueen valmentajiksi palkattiin entiset Viikinki-pelaajat Aleksei Zhukov ja Vitali Suetov. Joukkue menestyikin hyvin Kolmosessa kaudella 2012, mutta j\xc3\xa4i kuitenkin tasaisessa lohkossa nelj\xc3\xa4nneksi vain kahden pisteen erolla lohkovoittaja FC POHUun._NEWLINE_Kaudella 2013 Zhukovin johtama FC Viikingit/2 koostui p\xc3\xa4\xc3\xa4osin Viikinkien A-junioreista ja muutamasta vanhemmasta pelaajasta. Joukkue menestyi hyvin sek\xc3\xa4 Kolmosessa ett\xc3\xa4 Suomen Cupissa. Cupissa se pudotti jatkosta mm. Kakkosessa pelaavat J\xc3\xa4PS:n ja PKKU:n, mutta joutui viidennell\xc3\xa4 kierroksella lopulta taipumaan kauden p\xc3\xa4\xc3\xa4tteeksi Ykk\xc3\xb6seen nousseelle FC Jazzille. Joukkue johti Kolmosen lohkoaan suuren osan kautta, ja lohkovoitto sek\xc3\xa4 sen my\xc3\xb6t\xc3\xa4 nousu Kakkoseen varmistuivat sarjan viimeist\xc3\xa4 edellisell\xc3\xa4 kierroksella, kun joukkue voitti It\xc3\xa4-Helsingin paikalliskamppailussa Herttoniemen Toverit._NEWLINE_Joukkue pelaa kaudella 2014 Kakkosen it\xc3\xa4lohkossa nimell\xc3\xa4 FC Viikkarit. Sen tavoitteena on menesty\xc3\xa4 kilpailullisesti Kakkosessa ja tukea pelaajien kehityst\xc3\xa4 tekem\xc3\xa4ll\xc3\xa4 yhteisty\xc3\xb6t\xc3\xa4 edustusjoukkueen ja juniorijoukkueiden kanssa. P\xc3\xa4\xc3\xa4valmentajana jatkaa Aleksei Zhukov, joka teki joulukuussa 2013 seuran kanssa kauden 2014 kattavan jatkosopimuksen. Joukkueen kotikentt\xc3\xa4\xc3\xa4 tulevalle kaudelle ei viel\xc3\xa4 ole julkaistu. Kaudella 2013 joukkue pelasi kotiottelunsa Kartanon kent\xc3\xa4ll\xc3\xa4 Nordsj\xc3\xb6n kartanon alueella. Kartanon kentt\xc3\xa4 ei kuitenkaan nykyisell\xc3\xa4\xc3\xa4n t\xc3\xa4yt\xc3\xa4 Kakkosessa noudatettavia kentt\xc3\xa4m\xc3\xa4\xc3\xa4r\xc3\xa4yksi\xc3\xa4 mm. katsomotilojen osalta, joten siell\xc3\xa4 ei ainakaan ilman merkitt\xc3\xa4vi\xc3\xa4 muutoksia voida pelata tulevalla kaudella.\n_START_SECTION_\nPelaajat ja valmentajat\n_START_PARAGRAPH_\nSopimustilanne kaudelle 2014 p\xc3\xa4ivitetty 19.12.2013.'